**ПРАВИЛНИК ЗА ПРИЛАГАНЕ НА ЗАКОНА ЗА ОПАЗВАНЕ НА ЗЕМЕДЕЛСКИТЕ ЗЕМИ**

**Раздел VI.  
Временно ползване (Предишен раздел V - ДВ, бр. 66 от 2001 г.)**

**Чл. 56.** (1) При изграждане на обекти - публична собственост на държавата или общините, е възможно ползването на земя за определен срок извън площадката (трасето) на обекта.

(2) (Нова - ДВ, бр. 100 от 1997 г.) По реда на ал. 1 се ползват земи, които са необходими временно при изграждането на подземни и въздушни линейни обекти.

(3) (Предишна ал. 2, изм. - ДВ, бр. 100 от 1997 г.) По реда на ал. 1 може да се ползва земя, необходима за геоложки и други проучвания.

**Чл. 57.** (1) За ползването на земята се сключва договор между инвеститора на обекта и собственика на земята.

(2) (Нова - ДВ, бр. 100 от 1997 г., отм. - ДВ, бр. 35 от 2012 г.)

(3) (Предишна ал. 2 - ДВ, бр. 100 от 1997 г., изм. - ДВ, бр. 66 от 2001 г., изм. - ДВ, бр. 41 от 2004 г.) Договорът се сключва при наличието на утвърдена площадка (трасе, терен) за обекта с решение на комисията по чл. 17, ал. 1 ЗОЗЗ.

(4) (Предишна ал. 3 - ДВ, бр. 100 от 1997 г.) В договора между страните се определят условията и срокът за ползване на земята, размерът на наема, нанесените щети и пропуснатите ползи, начинът на заплащането им и съответните неустойки.

(5) (Предишна ал. 4 - ДВ, бр. 100 от 1997 г., изм. - ДВ, бр. 39 от 2011 г.) Договорът не може да се сключи за повече от 10 години.

**Чл. 58.** (1) (Изм. - ДВ, бр. 35 от 2012 г.) Инвеститорът на всеки обект е длъжен да върне ползваната временно земя след изтичане на срока по договора в първоначалния и вид или във вид, годен за земеделско ползване.

(2) Привеждането на земята в този вид се извършва от инвеститора на обекта за негова сметка в рамките на срока по договора.

(3) (Нова - ДВ, бр. 66 от 2001 г., доп. - ДВ, бр. 35 от 2012 г.) Когато по време на ползването на земята възникне необходимост от изграждане на сгради и/или съоръжения с постоянен характер, инвеститорът на обекта е длъжен в рамките на срока по договора да предложи промяна на предназначението на необходимата земя след придобиване на собственост върху нея или право на строеж.

**Чл. 59.** (1) Когато инвеститорът на обекта не върне земята след изтичането на разрешения срок за ползване, той се санкционира съгласно чл. 41, ал. 1, т. 6 ЗОЗЗ и му се определя срок за възстановяване и връщане на земята.

(2) (Изм. - ДВ, бр. 100 от 1997 г., изм. - ДВ, бр. 66 от 2001 г., доп. - ДВ, бр. 35 от 2012 г.) Когато земята е застроена и не може да се ползва за земеделски нужди, инвеститорът на обекта, представляващ публична общинска или държавна собственост, се санкционира съгласно чл. 41, ал. 1, т. 2 ЗОЗЗ. Той е длъжен да предложи промяна на предназначението на земята по реда на раздел V "Промяна на предназначението на земеделска земя, върху която е извършено строителство" от тази глава, като заплаща таксата по чл. 30 ЗОЗЗ в двоен размер независимо от всички други дължими обезщетения на собственика на земята.

(3) (Изм. - ДВ, бр. 66 от 2001 г.) Когато земята е с нарушен почвен профил, но не е застроена, освен санкциите по чл. 41 ЗОЗЗ инвеститорът на обекта е длъжен да възстанови земята в първоначалния и вид.

**Чл. 59а.** (Нов - ДВ, бр. 66 от 2001 г.) (1) (Изм. - ДВ, бр. 35 от 2012 г.) При изграждане на обекти от юридически и физически лица за собствени нужди се допуска ползване на земя извън площадката или трасето на обекта за не повече от 10 години.

(2) (Изм. - ДВ, бр. 41 от 2004 г., изм. - ДВ, бр. 39 от 2011 г.) За разполагане на преместваеми обекти, които не са трайно свързани с терена, както и за други нужди без застрояване се допуска ползване на земя от физически и юридически лица за не повече от 10 години.

(3) (Нова - ДВ, бр. 41 от 2004 г.) Когато земеделската земя не е собствена, условията за временно ползване се уреждат с договор между лицата по ал. 1 и 2 и собственика на земята.

**Чл. 59б.** (Нов - ДВ, бр. 41 от 2004 г.) (1) (Изм. - ДВ, бр. 35 от 2012 г.) В случаите по чл. 56 временното ползване на земеделската земя се разрешава с решение на комисията по чл. 17, ал. 1, т. 2 ЗОЗЗ.

(2) (Нова - ДВ, бр. 35 от 2012 г.) В случаите по чл. 59а временното ползване на земеделската земя се разрешава с решение на комисията по чл. 17, ал. 1, т. 1 ЗОЗЗ.

(3) (Предишна ал. 2 - ДВ, бр. 35 от 2012 г.) За всеки обект се комплектува преписка, която съдържа:

1. предложение от собственика на земята или от инвеститора;

2. копие от документа за собственост или изрично писмено съгласие от собственика на поземления имот;

3. (изм. - ДВ, бр. 62 от 2009 г.) скица на имота (имотите) в два екземпляра в М 1:500 до 1:5000 с нанесените граници на предложените площадки, заверена от общинската служба по земеделие, съответно от Агенцията по кадастъра;

4. становище от съответната регионална инспекция по околна среда и води;

5. (изм. - ДВ, бр. 35 от 2012 г.) проект на подробен устройствен план или ситуационна скица за разполагане на временния обект.

(4) (Нова - ДВ, бр. 35 от 2012 г.) При удължаване на срока до 10 години се представят актуализирани документи по ал. 3, т. 1 - 4.